JAKU IBAN: Sada Bebuah
Tusun Ke-14 MINGGU tu, ba Tusun Ke-14 tu, dia ruang JAKU IBAN: Sada Bebuah ba dada surat-kabar UTUSAN SARAWAK (SADA) tu diisi kitai ngena tampung genteran sada bebuah ti bejuluk Empelawa seduai Kechuyu: Bebadi Ketegal Mansau Puji. Lalu ba Tusun Ke-14 tu mega alai kitai deka berengkah macha sereta belematika siti ari genteran sada bebuah ti bepejuluk ‘Rumah Ngetanka “DITU”! Kubur Ngangau “KITU”!’. Empelawa enda ibuhka diri ke dikerarika Kechuyu. Iya lalu belabuh melandai betebah nyawa ngelinai Kechuyu. Sambil iya ngelinai, iya terus nyanggit-senyanggit pukat, ka dikena iya mukat Kechuyu. “Au! Sambi au! Langau babo! Ingat ah! Anang tibar batu, tibar jala, Anang buai lalu, buai setengah nyawa!” Empelawa Jawa berati gagit Kechuyu lungau, dikira iya, agi nikal balit. Angkat besilat, kaki beselumbit Mukat-semukat, nyanggit-senyanggit. Tembu pukat, ati iya lantang, Kangauka iya lagu bedindang sayang: “Ni nuan ambai aku Kechuyu Pandai, Sayap beselat, mansau serarai, Bebaju biru beludu kedai, Pala betudung labung bejebai, Mata pelaga, intan serantai.” Alah laban leka puji Empelawa, Kechuyu lalu enchunung terebai kia ke baru ngagai rumah Empelawa. Iya lalu bebital tetempuhka pukat Enmpelawa. Kechuyu Lunyung datai menchunung Baka ke ditikam, baka ke ditempalung, Betu dipuji, mati dikelangkung. Sayap iya bebital lekat di pukat, Enda ulih mengkasak, enda ulih merijat, Mina kekual, muti rerebap. Nama agi, sereta tepedaka Kechuyu bebital ba pukat ti ditan iya, Empelawa lalu berumban nangkap iya, lalu ditaban iya niki ke sadau. Di sadau, iya nengali emparu Kechuyu. Jari Empelawa besilat jampat Nyambar Kechuyu, pegai rat-rat. Ditaban iya berumban niki ke perabung, Randa Empelawa emparu semeliung nengali untung. Ajar pengarang sada bebuah tu munyi tu: Ni dih kita telesak, anak disangkung, Anang kita tekelambang bejaku sumbung ketegal betu kelangkung; Kitai telesak anak diandai, Anang kita melilai sulai ketegal dikelinai! Kita telesak anak seridi Anang kita bebadi lesi ketegal mansau puji. ‘RUMAH NGETANKA “DITU”! KUBUR NGANGAU “KITU”!’ Baru lepas seratus ari udah apai iya tama tanah, di rantu jalai iya pulai ngagai menua baru, dia alai penulis lalu nurunka mata pen iya ngagai dada keretas, ngasil segenteran sada bebuah ti dikumbai iya ‘Rumah Ngetanka “Ditu”!, Kubur Ngangau Kitu”!’. Lalu Sada Bebuah siti tu alai penulis ngingatka pemanah tupi, intu enggau bela ti dinahka iya ngagai penulis enggau sida iya menyadi sekumbang iya agi idup di dunya tu dulu kemari. Pengasih enggau penyiru Apai (baka ti disebut dalam sada bebuah tu) meruan nyadika buah kenang sida menyadi belama. Pengujung umur datai ngeresau Enda usah dipesan, enda ibuh dikangau; Ngiga dengah baka ke ngayau, Sambar iya terus orang ke dikesayau. Indah enda baka injin pengetau Reda keresau, dipampat magang. Badu betampil, badu beringgap, Enggau perua tu ke diinjau sekejap; Badu dipelemati, badu dikeingat, Putus mih kaul, putus mih sempekat, Sempama ubung, lenyau jerumat, Sempama pisang beserara enggau sikat, Semina ke cherita, semuti ke hikayat, Ambi ke pengingat, pelasar kenang. Anchur ati merening sarang, Besampak pirak, logam bejerantang, Kurung cheremin, belapik linen, setera beselang, Mua sesela, tubuh dah rumbang, Tak baka ke tinduk, nugauka siang, Semina ke tinggal, umbang ke puang. Badu bejaku, badu merengu. Berasal ari debu, pulai ke tanah, Ke menua baru, ayu iya bepindah, Kami ke tinggal, sedanah gelisah, Iya ke ngejang, nama dih penusah, Diiring kenang, sampi enggau sembah, Ditambah enggau surah, leka sembiang. Rumah ngetanka “ditu”!; Kubur ngangau “kitu”! Didinga ria munyi di Serega, Di atas singka-miga, Nya ga serarat bala malaikat, nyapa nyada diri sebala Bekenangka penyinu, nisih penyiru, Nadai sapa ke siru tau luba ari Apai Mengandai aku, tangkai memangku. Sapa agi enti enda Apai, Mai Indai nyeraka aku di nyawa ngarungka rekung, Ngenika aku di pati tulang punggung, Ngamaika aku di kerigai rusuk rimbung, Bepentika aku, mali netak kaki lelabi Ulih ngali di kaki wung beranggung, Melamka aku semilan bulan dalam kandung, Ngadaka aku ke dunya Di baruh singka-miga bekurung. Maya tinda aku deka ada Mimit enda nyaya nyawa berada indai kandung; Lusing seput iya ari linsing senggang bedundung. Apai nuntumka unggun kayu seruit kampung, Dikena Indai bediang di atas rimbang, Sebulan-bulan nandan keleman, Nyambut ujung kembung begantung. Penyiru Apai pedis deka aku niu, mar deka aku itung: Disembur iya aku enggau chekur jerangau kampung; Disapu iya aku enggau resu garu bungkung; Disamak iya ngena belabak minyak duyung; Dipelap iya enggau pelat gerunung siung; Diburai enggau buchai rambut ubung; Didimbu iya enggau kepiu, serayung enggau tajung; Digali iya ba linti tikai tudung lung; Dikujuk ngena pelepuk kanggan gulung; Ditimang iya ngena dindang tampung renung. Enti hari ribut ke bepuput barat betinung, Begaut Apai mutut aku di rambut baju burung; Enti hari ujan ke nelian labuh ngerunung, Ada berumban gasan Apai nabanka aku teruan Di baruh dan emperawan chundung; Enti hari petang nyang bepandang miang, Beguai jawang iya ngitang ke aku kajang, Nudung aku enggau tuchung tanggui seraung. BETAMPUNG Oleh JANANG ENSIRING 
See author's posts
